Il-kontroversja li nqalgħet fl-aħħar ġimgħat dwar il-produzzjoni “Jien Inħobb, Inti Tħobb” kellha bla dubju effett pożittiv fuq l-għadd ta’ persuni li jżuru t-teatru tant li din kienet l-ewwel darba għal bosta li rifsu l-għatba tat-Teatru Manoel f’ħajjithom. Fi kliem il-produtturi din il-produzzjoni li ttellgħet fl-ewwel ġimgħa ta’ Frar tant kienet suċċess li fil-ġimgħat li ġejjin se jkunu qegħdin jittellgħu żewġ rappreżentazzjonijiet oħra. Ma’ tvm.com.mt , Mario Azzopardi, produttur ta’ “Jien Inħobb, Inti Tħobb” qal li l-postijiet fl-erba’ serati li ttellgħu fit-Teatru Manoel li jesa 600 post imtlew kważi kollha (99%). Mistoqsi dwar ir-reazzjoni tal-udjenza li marret iżżur din il-produzzjoni li tittatta temi bħall-addozzjoni minn koppji tal-istess sess u l-IVF, Azzopardi qal li din kienet waħda mill-aktar pożittivi li qatt ra f’għomru. “Nies iwaqqfuni fit-triq biex jistqarru li din kienet l-ewwel darba li marru t-teatru Manoel u li l-produzzjoni laqtithom fil-laħam il-ħaj. Kulħadd huwa mistgħaġeb kif produzzjoni bħal din setgħet ġiet ikkunsidrata bħala xi ħaġa ħażina minn xi gruppi lokali,” qal Azzopardi waqt li argumenta li dan huwa t-teatru li jrid itella’ f’Malta u li l-Maltin qegħdin jgħidulhom ċar u tond li jridu jaraw. Azzopardi qal li t-teatri Malti jibqa’ fi kliemu l-aħħar konfessjonarju għar-ruħ Maltija li tinsab maqbuda f’taqbida għal ħajja bħala ruħ indipendenti u unika fid-dinja. Il-produzzjoni “Jien Inħobb, Inti Tħobb” spiċċat f’kontoversja kbira wara filmat li xxandar fuq is-sit soċjali Facebook, b’wieħed mill-membri tal-grupp River of Love Fellowship jappella lin-nies biex ma jmorrux jarawha għax fi kliemu tagħti ħafna “eżempji ħżiena”. Rapport: Owen Galea